次韻謝綽中遊報國寺詩
作者：朱松
朝代：宋

paragraphs: 掩關味詩書，青簡亦已槁。
相携出東城，及此風日好。
僧簷覆谿淥，共取一尊倒。
眷此松桂陰，不接車馬道。
慇懃玩流光，齒髮行且老。
諸公奠九鼎，帝室欣再造。
優遊容我輩，放浪事幽討。
念君東山姿，文字富天藻。
風期在經綸，彈冠苦不早。
寧知如子雲，白首太玄草。